Բամբերգի տաճար

Սուրբ Պետրոսի և Սուրբ Գևորգի Բամբերգի մայր տաճար (), Բամբերգի մայր տաճարը, Գերմանիայի կայսերական յոթ տաճարներից մեկը։

Պատմություն 

Տաճարի շինարարությունը սկսվել է 1004 թվականին Հռոմեական Սրբազան կայսրության կայսր Հենրիխ II Սրբազանի ցուցումով։ Տաճարը օծվել է 1012 թվականի մայիսի 6-ին։ 1081 թվականին այն վնասվել է հրդեհից, սակայն 1111 թվականին եպիսկոպոս Օտտո Բամբերգցին օծել է նորից կառուցված եկեղեցին։ Եվս մեկ հրդեհից հետո` 1215 թվականին, սկսվում է թվով երրորդ տաճարի շինարարությունը։ Այն օծվում է 1237 թվականին։

Տաճարում թաղված են մի շարք նշանավոր մարդիկ, այդ թվում` Հենրիխ II Սրբազանը, նրա կինը` Կունիգունդա Լյուքսեմբուրգցին, Կլիմենտ II Հռոմի պապը (նա Հռոմի միակ պապն է, որ թաղվել է Գերմանիայում) և Գերմանիայի առաջին արքան Գոգենշտաուֆենների արքայատոհմից` Կոնրադ III-ը
:

Ներկայումս Բամբերգի մայր տաճարը ռոմանական ճարտարապետության օրինակ է։ Երկարությունը 94 մ է, լայնությունը` 28 մ, բարձրությունը` 26 մ։ Անկյուններում կառուցված են չորս աշտարակներ, որոնցից յուրաքանչյուրի բարձրությունը 81 մ է։ Աշտարակներում նկատելի են գոթիկայի տարրեր։

Երկրորդ համաշխարհային պատերազմի ժամանակ Բամբերգը գրեթե չի տուժել, այնպես որ տաճարի վերականգնման առիթ չի առաջացել։ Տաճարը քաղաքի պատմական մասի հետ 1993 թվականին ընդգրկվել է ՅՈՒՆԵՍԿՕ-ի Համաշխարհային ժառանգության ցանկում։

Բամբերգի հեծյալ 

Բամբերգի հեծյալը գերմանական միջնադարի ամենահայտնի քանդակներից է։ Կա տեսակետ, որի համաձայն հեծյալը ներկայացնում է հունգարական Իշտվան I Սրբազան արքային, որի օրոք Հունգարիան ընդունել է քրիստոնեությունը։ Նացիզմի տարիներին եղել է պաշտամունքի առարկա` համարվելով գերմանական ոգու մարմնավորում և ազգային հերոսի ընդհանրական կերպար։

Նկարների պատկերասրահ

Ծանոթագրություններ

Գրականություն

Արտաքին հղումներ 
 Բամբերգի մայր տաճարը Գերմանիայի տեսարժան վայրերի շարքում
 Բամբերգի մայր տաճար

Տաճարներ այբբենական կարգով
Ռոմանական ճարտարապետություն
Գերմանիայի տաճարներ
11-րդ դարի հիմնադրումներ
1012 հիմնադրումներ